Peter Kubínyi

Mgr. Peter Kubínyi, PhD. (* 5. február 1961, Žilina) je slovenský multimediálny novinár, redaktor, vedecko-výskumný pracovník a tajomník Katedry žurnalistiky Filozofickej fakulty Univerzity Komenského v Bratislave. Je bývalým redaktorom denníka Práca, týždenníkov Plus 7 Dní a Žurnál a predsedom Slovenského syndikátu novinárov.

 Životopis 
V roku 1983 vyštudoval žurnalistiku na Filozofickej fakulte Univerzity Komenského v Bratislave.

Od roku 1983 do roku 1995 pracoval ako redaktor v denníku Práca, kde sa venoval predovšetkým zdravotníckej problematike, písaniu reportáží a fejtónov. Od roku 1990 mu do redakčného portfólia pribudla zahranično-politická reportáž. Ako reportér viackrát začiatkom deväťdesiatych rokov navštívil Juhosláviu a písal reportáže o vojenskom konflikte v tejto krajine. V tom čase už písal reportáže aj o dianí v Rusku.

V rokoch 1995 až 2007 pracoval ako redaktor v týždenníku Plus 7 dní. Venoval sa predovšetkým domácim a zahraničným reportážam. Spolu s fotografom Alanom Hyžom pracoval súbežne na dvoch knižných projektoch – knihe reportáží z krajín bývalého Sovietskeho zväzu a knihe reportáží z bývalých socialistických krajín. Za knihu Ríša zla na konci sna získal v roku 2001 ako autor literatúry faktu Cenu E. E. Kischa. 

Napísal tiež množstvo rozhovorov so známymi osobnosťami: s Milanom Kučanom, prezidentom Slovinska, s ruským politikom Vladimírom Žirinovským, s manželkou ruského disidenta Andreja Sacharova Jelenou Bonnerovou, s vyslancom ruského prezidenta Jeľcina pre ľudské práva Sergejom Kovaľovom, s ruským šachistom Anatoljom Karpovom, s chorvátskou speváčkou Terezou Kesovijou alebo francúzskym fotografom Yannom Bertrandom.

Od roku 2007 do roku 2010 pracoval ako redaktor v redakcii týždenníka Žurnál. Okrem reportáží sa venoval aj analytickým článkom. V tomto období opäť s fotografom Alanom Hyžom pracoval na ďalšom knižnom projekte, MISIA-Mission, ktorý mapoval osudy slovenských misionárov a saleziánov vo svete. Za túto knihu získal v roku 2011 aj druhú Cenu E. E. Kischa.

V roku 2010, keď bol novinárom na voľnej nohe, sa stal novým predsedom Slovenského syndikátu novinárov.

V roku 2016 mu bol udelený titul PhD. a od septembra 2016 vyučuje na svojej alma mater.

 Diela 





 Ocenenia 

 Slovenský zväz novinárov a Slovenský literárny fond – 3. cena v novinárskej súťaži mladých autorov - novinárov a poslucháčov OŽ FFUK 1987
 1. miesto v Novinárskej súťaži Slovenského syndikátu novinárov 2008
 2. miesto v Novinárskej súťaži Slovenského syndikátu novinárov 2009
 Cena za novinársku tvorbu 2006
 Cena za novinársku tvorbu 2007
 Prémia za novinársku tvorbu 2007
 Cena za novinársku tvorbu 2008
 Prémia za novinársku tvorbu 2009
 2. cena v súťaži UNHCR – Best Refugee Story 2001.
 nominácia v kategórii najlepšia reportáž v printových médiách v Novinárskej cene 2009 organizovanej Nadáciou otvorenej spoločnosti
 nominácia na Cenu British Council za podporu medzikultúrneho dialógu v Novinárskej cene 2010.
 1. cena za článok Quo vadis Romale? v novinárskej súťaži Baroro/Kamienok vyhlasovanej Úradom splnomocnenca vlády Slovenskej republiky pre rómske otázky
 nominácia na cenu Gypsy Spirit Médiá na 3. ročníku súťaže Gypsy Spirit v roku 2011

 Referencie 

 Externé odkazy 

 Publikácie Petra Kubínyiho v Akademickej knižnici UK
 Peter Kubínyi na stránke Martinus
 Peter Kubínyi na stránke Slovenského novinárskeho syndikátu

 Zdroj 

 Životopis Petra Kubínyiho na stránke Katedry žurnalistiky Filozofickej fakulty UK v Bratislave

Kategória:Slovenskí novinári
Kategória:Absolventi Filozofickej fakulty Univerzity Komenského v Bratislave
Kategória:Osobnosti zo Žiliny